Can't Be Tamed

Can't Be Tamed (בעברית: "לא ניתנת לאילוף") הוא אלבום האולפן השלישי של הזמרת האמריקאית מיילי סיירוס, האלבום יצא לאור ב-18 ביוני 2010, על ידי חברת התקליטים הוליווד רקורדס וגם היה האלבום האחרון ששחררה סיירוס דרכה לאחר שסיימה את החוזה עימה וחתמה בחברת התקליטים תקליטי RCA בשנת 2013. האלבום מכיל מוזיקת פופ, דאנס-פופ ומס' בלדות אקוסטיות. האלבום מדבר בעיקר על הרצון של סיירוס להשתחרר מאילוצים לעשות דברים שלא ברצונה על ידי גורמים אחרים ומהציפיות שאנשים מפתחים בשבילה, Can't Be Tamed שבר את תדמיתה המוקדמת של סיירוס עוד כשעבדה בערוץ דיסני. האלבום נכתב והולקט במהלך סבב ההופעות של סיירוס Wonder World Tour בשנת 2009.

 רקע 
התדמית לאלבום נוצרה לאחר חילופי דברים בין אמה של סיירוס, טריש, לבכירי חברת התקליטים הוליווד רקורדס בהם התעמתה אמה באופן חריף עם נציגי חברת התקליטים לאחר שהעירו שהטלפונים "לא נדלקים" עבור סיירוס כמו אצל אמנים אחרים. טריש הציעה תדמית חדשה לסיירוס, רקדנית עם רשת שיער, ליפסטיק ורוד ומראה פרובוקטיבי, בתגובה לאותו זלזול.

האלבום יצא לאור בקיץ 2010, מיילי סיירוס חשבה כי זו התקופה המתאימה לכך מפני ש"זה בהחלט דיסק טוב. הוא טוב לפוצץ את המכונית שלך". האלבום יצא לאור לראשונה ב-18 ביוני 2010 בגרמניה ולאחר מכן יצא לאור בארצות הברית ב-21 ביוני. לאלבום גם גרסה סטנדרטית המכילה את האלבום עצמו וגרסת דלוקס המכילה את האלבום ו-DVD של הופעתה של סיירוס ב-O2 ארנה כחלק מסבב ההופעות השני שלה, Wonder World Tour. בנוסף, בחנות האייטונס נוסף לאלבום הרמיקס של Rockangeles לשיר Can't Be Tamed בשיתוף פעולה עם הראפר ליל ג'ון כרצועת בונוס.

על פי ראיונות עם סיירוס ניתן להבחין כי היא לא אהבה את הסגנון שבחרה ללכת איתו באלבום, היא אמרה כי המוזיקה שלה לא מעוררת השראה כמו שהיא צריכה להיות ושהיא מקווה כי Can't Be Tamed יהיה אלבום הפופ האחרון שלה. "ככל שאני עושה יותר מוזיקה שלא באמת נותנת לי השראה, אני יותר מרגישה כאילו אני מתמזגת יותר עם כולם". סירוס רצתה צלילים אחרים למוזיקה שלה אשר נוטים יותר לכיוון מוזיקת הרוק. אבי קנוויץ', המנהל של חברת התקליטים הוליווד רקורדס אמר ש"זה היה צעד טבעי בשבילה." והוסיף כי האלבום פנה לסגנון הדאנס-פופ יותר ממה שתוכנן במקור.

בשבוע הראשון לשחרורו, מכר האלבום 106,553 עותקים ודורג במקום השלישי ברשימת בילבורד 200. בשבוע השני ירדו המכירות ל-33 אלף עותקים והאלבום נפל למקום התשיעי ברשימת הבילבורד 200. נכון לאוגוסט 2012 האלבום מכר כ-343 אלף עותקים בארצות הברית ומעל ל-1.5 מיליון עותקים ברחבי העולם.

 תוכן והפקה 
סיירוס כתבה את כל שירי האלבום בשיתוף עם ג'ון שאנקס, שהיה המפיק המרכזי שלה באותה תקופה. היא מספרת שבתחילת הקריירה לא הייתה שותפה מלאה בהחלטות שיווקיות ולכן השירים האהובים עליה הוצבו לרוב בסוף האלבום, ונתנה לדוגמה את השירים "Scars", "Stay" ו-"My Heart Beats For Love" באלבום זה.

סיירוס סיפרה למגזין בילבורד שאין לה תהליך כתיבה מסודר אלה היא רושמת הערות בטלפון הסלולרי שלה ומאחסנת אותם במחשב שלה. היא אמרה שהיא לא מאזינה למוזיקת פופ וכי "מיילי בת ה-13 הייתה מכה את מיילי בת ה-17" מפני ש"בגדה בעקרונות" שלה. עם זאת, היא סיפרה שהמוזיקה באלבומה היא משמעותית בשבילה. מבחינה מוזיקלית, Can't Be Tamed מכיל מס' רצועות דאנס אשר מאופיינות בבס כבד מאוד. "Liberty Walk", השיר הפותח את האלבום, מדבר על אגירת אומץ לעזוב מערכת יחסית אשר מתעללת באדם שנמצא בה. שיר הנושא של האלבום, "Can't Be Tamed" מדבר על אנשים שנלכדו, ע"פ התבוננות של סיירוס על אנשים. לטענתה, השיר נושא את הנושא של "לפרוץ ולהרגיש חופשיים". סיירוס גם הקליטה לאלבום גרסת קאבר לשיר "Every Rose Has Its Thorn" של להקת Posion. ברט מייקלס, סולן הלהקה סיפר כי הלהקה קיבלה המון בקשות להקלטת קאברים לשיר בעבר ותמיד היא הייתה עצבנית בנוגע לאישורים לכך אך הוא מאוד אהב את הקאבר של סיירוס לשיר, "אני חייב לומר לך משהו, היא הפציצה עם השיר." אמר מייקלס ל-MTV והוסיף, "מיילי היא אחת מהמוזיקאים המעטים שיכולים לתת [ל-'Every Rose Has Its Thorn'] ניצוץ משלהם ולגרום לזה להשמע טוב". מייקלס הקליט קולות רקע לקאבר. השיר "Stay" היה הראשון אי פעם שהיא כתבה על פסנתר. סיירוס כתבה את המלודיה והמילים של השיר, ושאנקס את השיר והפך אותו ל"פופי" ואפי יותר.

השיר "Take Me Along" נכתב על ניק ג'ונאס, לאחר שנפרד ממנה ממש לפני הופעה, והיא הייתה שבורת לב. היא כתבה את השיר יחד עם אחותה הגדולה, ברנדי, שניגנה בגיטרה בסיבוב ההופעות שלה. השיר "Robot" מתאר את הרצון להימלט מ"הדפוס והמכונה שכולם חשובים שאתה צריך להיות". את הרצועה האחרונה באלבום, "My Heart Beats For Love" ("הלב שלי פועם לאהבה"), כתבה סיירוס למעצב השיער ההומוסקסואל שלה שגם אחד מחברייה הטובים ביותר. השיר נועד לנסות לשכנע את קהל המאזינים שלה לא להפלות הומוסקסואלים.

ביוני 2025 סיירוס הודתה שהאלבום היה מתון בהרבה ממה שדמיינה או רצתה שיהיה. היא התוודתה שהשיר "Scars" מהאלבום הוא האהוב עליה, והיא מתארת אותו כמשלב בין אווירה של אוונסנס וסטיבי ניקס.

 קידום 
ממוזער|שמאל|סיירוס מופיעה עם השיר "Can't Be Tamed" בסבב ההופעות Gypsy Heart Tour
סיירוס ביצעה לראשונה את סינגל הבכורה מהאלבום, "Can't Be Tamed" ב-18 במאי 2010 בתוכנית הטלוויזיה האמריקאית רוקדים עם הכוכבים. סיירוס הופיעה עם השירים "Can't Be Tamed", "Robot" ו-"My Heart Beats For Love" במסגרת פסטיבל רוק בריו ב-29 במאי 2010 בליסבון, פורטוגל ובמדריד, ספרד ב-6 ביוני 2010. ב-21 ביוני 2010 ערכה סיירוס ב-"House of Blues" בלוס אנג'לס מופע שכלל שישה שירים מתוך אלבומה החדש. במהלך קיץ 2010 הופיעה סיירוס עם שירים מתוך האלבום בתוכניות הטלוויזיה Britain's Got Talent, בוקר טוב אמריקה, Late Show with David Letterman ובטקס פרסי הווידאו של MuchMusic. סיירוס הופיעה עם הסינגל השני מתוך האלבום, "Who Owns My Heart" בטקס פרסי המוזיקה של MTV אירופה 2010. ב-29 באפריל 2011 החלה סיירוס במסע ההופעות השלישי שלה, "Gypsy Heart Tour" אשר נתמך על האלבום "Can't Be Tamed" ונועד לקדמו. סבב ההופעות עבר באמריקה, אסיה ואוסטרליה.

 סינגלים 
 "Can't Be Tamed" - הוא סינגל הבכורה שיצא מהאלבום, הוא יצא לאור ב-18 במאי 2010. הסינגל הגיע למקום השמיני במצעד בילבורד הוט 100, למקום השישי במצעד 100 השירים הלוהטים של קנדה ולמקום החמישי במצעד הסינגלים של ניו זילנד. הקליפ לשיר הוצג לראשונה באתר E! News ב-4 במאי.
 "Who Owns My Heart" - יצא לאור כסינגל השני מתוך האלבום ב-22 באוקטובר 2010.

 רשימת רצועות 

 מיקומי שיא 

 מצעדים שנתיים 

 נתוני מכירות 

קישורים חיצוניים

הערות שוליים

קטגוריה:אלבומי מיילי סיירוס
קטגוריה:אלבומים באנגלית
קטגוריה:אלבומים שהופקו על ידי ג'ון שנקס
קטגוריה:אלבומים שהופקו על ידי רוק מאפיה
קטגוריה:אלבומי כסף בממלכה המאוחדת
קטגוריה:אלבומי זהב באוסטרליה
קטגוריה:אלבומי חברת הוליווד רקורדס
קטגוריה:אלבומי פלטינה בברזיל